input: A BIZOTTSÁG 438/2013/EU RENDELETE
  (2013. május 13.)
  az 1333/2008/EK európai parlamenti és tanácsi rendelet II. mellékletének egyes élelmiszer-adalékanyagok használata tekintetében történő módosításáról és helyesbítéséről
  (EGT-vonatkozású szöveg)
  AZ EURÓPAI BIZOTTSÁG,
  tekintettel az Európai Unió működéséről szóló szerződésre,
  tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,
  mivel:
  (1)
  Az 1333/2008/EK rendelet II. melléklete meghatározza az élelmiszerekben felhasználható élelmiszer-adalékanyagok uniós jegyzékét és felhasználási feltételeiket.
  (2)
  Az említett jegyzéket az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárással lehet naprakésszé tenni a Bizottság kezdeményezésére, vagy pedig kérelemre.
  (3)
  Az élelmiszer-adalékanyagok uniós jegyzékének összeállítása az élelmiszerekben felhasználandó édesítőszerekről szóló, 1994. június 30-i 94/35/EK európai parlamenti és tanácsi irányelv (3), az élelmiszerekben felhasználandó színezékekről szóló, 1994. június 30-i 94/36/EK európai parlamenti és tanácsi irányelv (4) és a színezékeken és édesítőszereken kívüli egyéb élelmiszer-adalékanyagokról szóló, 1995. február 20-i 95/2/EK európai parlamenti és tanácsi irányelv (5) szerint élelmiszerekben felhasználható élelmiszer-adalékanyagok alapján, az 1333/2008/EK rendelet 6., 7. és 8. cikkének való megfelelésük ellenőrzése után történt. Az 1333/2008/EK rendelet II. mellékletében meghatározott uniós jegyzék az élelmiszer-adalékanyagokat azon élelmiszerek kategóriái szerint sorolja fel, amelyekhez ezek az adalékanyagok hozzáadhatók.
  (4)
  Az élelmiszer-adalékanyagoknak az 1333/2008/EK rendelet II. mellékletében előírt új besorolási rendszerbe való besorolása kapcsán tapasztalt nehézségek miatt bekerült néhány hiba, amelyeket orvosolni kell. Különösen az antioxidánsok hámozott, darabolt és aprított gyümölcsön és zöldségen való alkalmazását kell a fogyasztásra kész, előre csomagolt, hűtött, nyers gyümölcsökre és zöldségekre korlátozni. Továbbra is engedélyezni kell a szorbinsav - szorbátok, a benzoesav - benzoátok és a p-hidroxi-benzoátok (E 200-219) használatát hőkezelt húskészítményekben, valamint a natamicin (E 235) használatát a hőkezelt, szárított, füstölt kolbászokban. A kurkumin (E 100) feldolgozott halban és halászati termékekben, többek között puhatestűekben és rákfélékben való használatára vonatkozó maximális határértékeket kell bevezetni a 94/36/EK irányelvben meghatározott szinteknek megfelelően. A szilícium-dioxid - szilikátok (E 551-559) használatára vonatkozó legmagasabb határértékeket quantum satis mennyiségre kell változtatni a 95/2/EK irányelvben meghatározottak szerint, a szilícium-dioxid - szilikátok (E 551-553) használatára vonatkozóan pedig az 1333/2008/EK európai parlamenti és tanácsi rendelet II. mellékletének alumíniumtartalmú élelmiszer-adalékok használati feltételeinek és használati mennyiségeinek tekintetében történő módosításáról szóló, 2012. május 3-i 380/2012/EU bizottsági rendelet (6) szerint.
  (5)
  Az élelmiszer-adalékanyagok egyes élelmiszer-kategóriákban való használatát illetően pontosításokra van szükség. A 13.1.4. „Kisgyermekek számára készült más élelmiszerek” élelmiszer-kategóriában felhasználási feltételeket kell megállapítani az E 332 „Kálium-citrátok” és az E 338 „Foszforsav” élelmiszer-adalékanyagokra vonatkozóan. A 14.2.6. „A 110/2008/EK rendeletben meghatározott szeszes italok” élelmiszer-kategóriában nem engedélyezhető az élelmiszer-színezékeknek a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról, valamint az 1576/89/EK tanácsi rendelet hatályon kívül helyezéséről szóló, 2008. január 15-i 110/2008/EK európai parlamenti és tanácsi rendelet (7) II. mellékletének 17. pontjában meghatározott Geistben való használata. A Quinoline Yellow (E 104), a Sunset Yellow FCF/Orange Yellow S (E 110) és a Ponceau 4R, Cochineal Red A (E 124) élelmiszer-színezékek egyes szeszes italokban való használatát újból engedélyezni kell, mivel ez a felhasználás nem jelent biztonsági kockázatot a gyermekekre nézve. Egyértelművé kell tenni, hogy az égetett cukrok (E 150a-d) a 14.2.7.1. „Ízesített borok” élelmiszer-kategóriába tartozó valamennyi termékben használhatók.
  (6)
  Ezért az élelmiszer-adalékanyagok uniós jegyzékét javítani kell, pontosítani kell és ki kell egészíteni annak érdekében, hogy magában foglalja valamennyi engedélyezett és az 1333/2008/EK rendelet 6., 7. és 8. cikkének megfelelő felhasználást.
  (7)
  Az 1331/2008/EK rendelet 3. cikke (2) bekezdésének alapján a Bizottság kikéri az Európai Élelmiszerbiztonsági Hatóság (a továbbiakban: Hatóság) véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó frissítések valószínűsíthetően nem gyakorolnak hatást a közegészségre. Mivel az uniós jegyzék módosítására a 94/35/EK irányelvben, a 94/36/EK irányelvben és a 95/2/EK irányelvben már engedélyezett felhasználások felvétele érdekében kerül sor, a jegyzék naprakésszé tétele várhatóan nem lesz hatással az emberi egészségre. Ezért a hatóság véleményét nem szükséges kikérni.
  (8)
  Az 1333/2008/EK rendelet II. mellékletét ezért ennek megfelelően módosítani és helyesbíteni kell.
  (9)
  Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
  ELFOGADTA EZT A RENDELETET:
  1. cikk
  Az 1333/2008/EK rendelet II. melléklete e rendelet mellékletének megfelelően módosul.
  2. cikk
  Ez a rendelet az Európai Unió Hivatalos Lapjában való kihirdetését követő huszadik napon lép hatályba.
  Ez a rendelet teljes egészében kötelező és közvetlenül alkalmazandó valamennyi tagállamban.
  Kelt Brüsszelben, 2013. május 13-án.